****

TEADUSTE AKADEEMIA

EMAKEELE SELTS

# **Roosikrantsi 6, 10119 Tallinn**

rg-kood 80075963

e-post es@emakeeleselts.ee

www.emakeeleselts.ee

12.06.2024 nr 49

Heidy Purga

Kultuuriministeerium

Suur-Karja 23, 10148 Tallinn

min@kul.ee

Väga austatud proua minister!

Emakeele Selts koos Tartu Ülikooli ja Tartu linnaga on alustanud korjandust Tartusse Lauri Kettuse mälestusmärgi rajamiseks. Info selle kohta on olemas Emakeele Seltsi kodulehel: <https://www.emakeeleselts.ee/kaik-teated/malestusmark-lauri-kettunenile/>, vt ka Postimees.ee 21.05.2024.

Kujutades ette Teie ministeeriumi piiratud rahalisi võimalusi, teeme sisulisi asjaolusid arvestades siiski ettepaneku kaaluda vastuvõetavatesse piiridesse mahtuva toetuse eraldamist Lauri Kettuse mälestusmärgi püstitamiseks Tartusse. Emakeele Seltsi kontonumber on EE262200001120045339.

Lauri Kettunen on kahekordne Vabadusristi kavaler. Ta oli Eesti Abistamise Peakomitee erisaadikuna Tallinnas Soome vabatahtlike Eestisse tulemise ja siin võitluse koordineerija. Pärast sõja lõppu koolitas Kettunen Eesti algkooliõpetajaid töötamiseks sündivas eestikeelses gümnaasiumiharidussüsteemis, osales eestikeelse Tartu Ülikooli asutamises ja rajas selle läänemeresoome keelte õppetooli. Kettuse algatusel rajati Emakeele Selts ja käivitati selle väljaanded: ajakiri Eesti Keel, aastaraamat ja toimetiste sari. Kettunen oli nimede eestistamise ideolooge ja juhte. Lauri Kettunen on eestikeelse luulekogu „Südame sillad“ autor.

Lauri Kettuse mälestusmärk Tartus oleks kauniks tänuks talle ning Eesti ja Soome heade suhete ja jätkuva koostöö väljenduseks. Mälestusmärk tõstaks Eesti mainet Soomes, suurendaks rahvusvaheliselt huvi pakkuvate turismiobjektide arvu Eestis ning ilmestaks nauditavalt Tartu avalikku linnaruumi. Esialgse plaani kohaselt on mälestusmärk kavas avada järgmisel aastal.

Emakeele Selts on tänulik, kui saate meie ettepanekut kaaluda.

Lugupidamisega

Jüri Valge, Emakeele Seltsi auliige, Lauri Kettuse mälestusmärgi toimkonna esimees

Helle Metslang, Emakeele Seltsi esimees